Миннеханова Эндже Рафиковна, татар теле һәм әдәбитяты укытучысы, Казан шәһәренең 156 нчы урта гомуми белем бирү мәктәбе.

Күпмилләтле мәктәпләрдә тотырыклы (толерант )шәхес тәрбияләү.

 Бүгенге көндә Туган илгә һәм туган телгә мәхәббәт тәрбияләү, әдәп-әхлакка өйрәтү, иман нуры тарату, адәм баласын кеше итү бигрәк читен, чөнки яшьләрнең бик күбесенең бүгенге кыенлыклардан зиһене тарала, алар дөньяда яшәү мәгънәсенә төшенми башлый. Тукай әйтмешли,«... бөек максат безем» күренми. Һәрбер кеше уртак бәладан ялгыз гына, үзе генә котылырга тырыша. Яшьләрнең күбесе ак белән караны аера алмый, күңеле белән акчага, шул исәптән, хәрам малга алданып яши .

 Бернард Шоу әйтмешли :

 Һавада кошлар кебек очарга,

Су астында балыклар кебек йөзәргә өйрәнгәч,

Безгә бары җирдә кеше кебек яшәргә генә өйрәнергә кирәк.

Мәктәптә милли тәрбия процессы – гаҗәеп катлаулы, кешелек җәмгыятенең иҗтимагый, икътисадый, сәяси, педагогик һәм психологик шартларына бәйле күренеш. Баланы халкыбызның милли үзенчәлекләрен, күркәм сыйфатларын, йола-гадәтләрен, гаилә этикасын кече яшьтән үк төшендереп, өлкәннәр үрнәгендә тәрбияләргә кирәк.

 Хәзерге заман мәктәбе - күпмилләтле мәктәп. Анда төрле этник төркемнәренә кергән төре милләт вәкил балаларын очратырга була. Бүгенге көндә безнең мәктәпләребездә башка республикадан килгән миграт балалары саны артуы күзәтелә. Мәктәпләрдә матур-матур исемнәр очратырга була. Мәсәлән: Ирада, Арзу, Нурыттдин, Әмин, Сәлим, Алим, Фатыйма һ.б.

 Безнең мәктәпнең милли составына килгәндә төрле милләт балалары укый: рус, татар, чуаш, марый, украин, әзербайҗан, әрмән, үзбәк, вьетнам, лизгин һ.б. Менә шундый күп милләтле сыйныфларда милли үзаңны ничек формалашырып була соң? Алар өчен чит тел булган –татар теленә хөрмәтне, мәхәббәтне ничек уятырга соң? Бүгенге көн укытучысы алдында шундый бурыч тора. Мәктәп яшь буынга белем һәм тәрбия бирүдә халыкның милли традицияләренә нигезләнгәндә генә үзенең тәрбияви һәм белем бирү бурычларын уңышлы хәл итә ала.

 Димәк безнең алда телебезне яратырга, өйрәнергә кебек бурычлар гына тормый,шулай ук башка милләт вәкилләренең гореф-гадәтләрен, мәдәниятенә дә игътибар итәргә кирәк. Укучыларда милләт буларак яшәүнең төп шарты булган милли үзаңны формалаштырырга кирәк

 Милләт тормышының бизәкләре, җыр-биюләре, тарихы, кешенең милли үзаңына көчле тәэсир ясый. Шуңа да без күбрәк үзебезнең укыту-тәрбия процессында шул чыганакларны кулланып эш итәбез.

Халкыбызның алдагы көне, язмышы бүгенге балаларны, яшьләрне тәрбияләү белән бәйләнгән. Тәрбия эшендә катлаулы, әлегә хәл ителмәгән мәсьәләләр шактый күп. Бүген без укучыларны туган телдә укырга һәм язарга өйрәтү белән генә чикләнмичә, һәр яклап камил шәхес тәрбияләүнең бер юнәлеше булган милли культура формалаштыру, халкыбызның милли-мәдәни рухын сеңдерү юнәлешендә эшлибез.

Дәресләрдән тыш тәрбия эшләре алып бару — балаларга төп белем бирүнең, аларны шәхес буларак үстерүнең аерылгысыз бер өлеше.

 Яшь буынга белем һәм тәрбия бирү ил тормышының өстенлекле өлкәсенә әверелә бара, яшьләрне тәрбияләүгә юнәлтелгән федераль һәм республика программалары гамәлгә ашырыла. Әлбәттә, аларны сыйныф җитәкчеләре(күбесе милли сыйныфта җитәкчеләре татар теле укытучылары) катнашыннан башка тормышка ашыру мөмкин түгел. Чөнки алар, мәктәптә үз фәннәре буенча белем бирүдән тыш, укучылар белән төрле чаралар үткәрә, балаларның психологик үзенчәлекләрен өйрәнә, уй-фикерләрен белә, әти-әниләре белән тыгыз элемтәдә тора.

Тәрбия сыйныф җитәкчеләре үзләрнең эшеләрен планлаштырганда, укучыларга сыйфатлы белем бирү, аларның физик һәм әхлакый сәламәтлеген ныгыту, яшь буынны интеллектуаль яктан тәрбияләү һәм үстерү, милли, рухи, гражданлык һәм патриотик тәрбия, гаилә тәрбиясе бирү проблемаларын күздә тотып эш итәләр. Укучылар белән төрле музейларга (Г.Тукай, С.Сәйдәшев, К.Насырый,милли музей),театрларга (Г.Камал,К.Тинчурин, Курчак театрларына) йөрибез, төрле татар телендәге чаралада катнашалар. Әлбәттә бу эшләне оештыруда (тагын бер кат ассызыклап китәм) нәкъ менә безнең укытучыларыбызның һөнәри осталыгы таләп ителә.

Тотрыклы (толерант) шәхес тәрбияләү – ул укучыларда башка милләт кешеләренә, аларның мәдәниятенә уңай мөнәсәбәт булдыру дигән сүз. Без балаларда үз халкыбызга, үз илебезгә мәхәббәт тәрбияләү белән генә чикләнмичә, кайда яшәүләренә һәм нинди милләт кешеләре булуга карамастан – барлык халыкларны, аларның мәдәниятен, гореф-гадәт, традицияләрен хөрмәт итәргә, табигатьне яратырга өйрәтәбез, гомумкешелек кыйммәтләре белән таныштырабыз. Үз мәдәниятләре белән беррәттән, укучылар башка халыкларның да мәдәниятен, телен белергә тиеш.

 .